স্বাধীনতার পর থেকেই প্রতিদিনই বিএসএফের হাতে মারা পড়ছে এক বা একাধিক বাংলাদেশী। বাংলাদেশ সরকার,পররাষ্ট্র মন্ত্রনালয় এবং বিডিআর  একাধিকবার ভারত ও বিএসএফের সাথে বৈঠক করেও এ সমস্যার সমাধান করতে পারেনি বিচার তো দূরের কথা। অসচেতনতাবশত প্রতিনিয়তই অনেক বাংলাদেশী নাগরিক সীমান্তের কাছাকাছি চলে যায় বা অবৈধভাবে সীমানা পার হতে চায়। শুধু বাংলাদেশীরাই যে এমন কান্ড ঘটায় তা না । প্রতিনিয়তই ভারতীয় গরু,শাড়ি,মাদক ব্যবসায়ীরা সীমান্ত পার হয়ে বাংলাদেশে অনুপ্রবেশ ঘটাচ্ছে । কখনো কখনো তারা ধরা পড়ছে , কখনো পড়ছে না । কিন্তু কখনোই বিডিআর বা বাংলাদেশের আইন শৃঙ্খলা বাহিনীর হাতে তাদের মারা পড়ার কাহিনী শোনা যায় না বা ঘটে না । বাংলাদেশ সরকার ভারতের সাথে সম্প্রতি  একটি বড় ধরণের চুক্তি করে আসলো। পুরো চুক্তির কথা এখনো আমরা জানি না । বাংলাদেশ সরকারের অতীত এবং বর্তমান দুর্বল পররাষ্ট্রনীতির কারণেই এ সমস্যার সমাধান করা যায়নি।আর কতো ফেলানী অসহায় এবং নির্বিচারে মারা গেলে বাংলাদেশ সরকার কঠোর হবে বিএসএফের এমন মনোভাবের প্রতি। শুধু কী বিএসএফেরই দোষ এতে? আমার তো তা মনে হয় না। ভারত সরকারের প্রত্যক্ষ সমর্থন না থাকলেও পরোক্ষ সমর্থন যে আছে তা বলার আর দরকার নেই। ভারত সরকারের বাংলাদেশের প্রতি এমন নিষ্ঠুর এবং মালিকসূচক মনোভাব বাংলাদেশের জনগণকে ভারতবিদ্বেষী হতে বাধ্য করছে। ভারতের সাথে সরকার  নানা রকম সমর্থনযোগ্য এবং অসমর্থনযোগ্য চুক্তি করে বেড়াচ্ছে কিন্তু বাংলাদেশের নাগরিকদের সীমান্তে হত্যা করার ব্যাপারটা নিয়ে এখনো জোরালোভাবে কিছু করছে না দেখে আমিসহ বাংলাদেশের অনেক সাধারন নাগরিক হতাশ। বিশেষ করে তারা যারা এই সরকারের প্রতি অনেক আশা রেখে তাদের নির্বাচিনে নিরঙ্কুশ ক্ষমতা এনে দিয়েছিল। হতাশ সেই সীমান্তবাসীরা যারা নির্ঘুম রাত কাটায় সীমান্তে। আতঙ্কিত সেই সীমান্তবাসী বাবা যার প্রাপ্ত বয়স্কা মেয়ে ঘরে ।কখন বিএসএফ ঘরে ঢুকে যায়। হ্যা পাঠক , অবস্থা এখন তাই। বিএসএফ দিনে দুপুরে সীমান্তে প্রবেশ করে পুকুর  থেকে মাছ মেরে যায়। হা করে তাকিয়ে দেখে পুকুরের মালিক, হা করে তাকিয়ে দেখে গ্রামবাসী। হা করে তাকিয়ে দেখা ছাড়া তাদের কীইবা করার আছে। তাদের নিরাপত্তা কে দিবে? তাদের নিরাপত্তা দেবার কথা কাদের? কোন সরকার কী পারছে রাষ্ট্রের নাগরিকদের নিরাপত্তা প্রদান করতে? সীমান্তবাসীর আতঙ্ক এখন আমার চোখে, আমার অন্তরে ! বাংলাদেশের সমস্ত নাগরিকের জীবনের নিরাপত্তা চাই ।